**ОТЧЕТ ЗА ДЕЙНОСТТА НА ОБЩЕСТВЕНИЯ СЪВЕТ КЪМ 18 СУ „УИЛЯМ ГЛАДСТОН“**

Настоящият отчет за дейността на Обществения съвет към 18 СУ „Уилям Гладстон “ е изготвен на основание чл. 17, ал. 1 от Правилника за създаването, устройството и дейността на обществените съвети към детските градини и училищата и обхваща дейността на съвета през учебната 2016/2017 г.

Общественият съвeт (ОС/Съветът) към 18 СУ „Уилям Гладстон “ е избран на 30.11.2016 г. на Учредително събрание с участието на родителите от училищната общност и въз основа на писмени уведомления от финансиращия орган. Той осъществява дейността си при спазване на Закона за предучилищното и училищното образование и Правилника за създаването, устройството и дейността на обществените съвети към детските градини и училищата. Поименният състав на съвета е, както следва:

***ПОСТОЯНЕН СЪСТАВ:***

Председател: Десислава Цветанова Тошкова - Николова – родител на ученик от 5 д клас.

И членове:

1. Теодора Любенова Михайлова- гл. експерт в район „Възраждане“
2. Мила Николаева Ташкова – родител на ученик от 4 г клас
3. Лора Драгомирова Джупарова – родител на ученик от 5 е клас
4. Йордан Петров Йосифов – родител на ученик от 4 е клас
5. Снежина Димитрова Георгиева – родител на ученик от 9 д клас
6. Ваня Борисова Станчева – родител на ученик от 7 б клас

***РЕЗЕРВНИ ЧЛЕНОВЕ:***

1. Спас Николов Узунов - ст. експерт в район „Възраждане“
2. Зарица Георгиева Динкова – родител на ученик от 2 д клас.
3. Юлия Людмилова Станева-Танчева – родител на ученик от 6 г клас
4. Рад Георгиев Буров – родител на ученик от 1 б клас
5. Петя Николова Божкова – родител на ученик от 1 д клас
6. Ани Здравецова Стоянова – родител на ученик от 9 е клас
7. Калин Апостолов Ангелов – родител на ученик от 3 б клас.

През учебната 2016/2017 г. ОС провежда 4 (четири) заседания. Всички заседания са провеждани в присъствието и с участието на директора на училището, помощник директорите, съответни длъжностни лица, чиято експертиза е счетена за необходима съобразно дневния ред и въпросите-предмет на обсъждане на конкретното заседание, както и на представители на ученическото самоуправление. На всяко заседание се води протокол, към който се прилага списък с приетите решения.

В допълнение, през отчетния период съветът провежда 5 електронни процедури по съгласуване, в които случаи приема съответните решения неприсъствено. До подобна дистанционна процедура съветът прибягва при необходимост от разглеждане на въпроси от спешен характер, когато процедурата по свикване и провеждане на присъствено заседание не може да бъде проведена своевременно.

Основните дейности на съвета през учебната 2016/2017 г. са, както следва:

* Общественият съвет одобрява стратегията за развитие на 18 СУ „Уилям Гладстон“ – в рамките на проведените обсъждания съветът предоставя конкретни предложения и коментари по проекта на стратегия, които са възприети от ръководството на училището и отразени в окончателната редакция на документа.
* Съветът дава положително становище по разпределението на бюджета по дейности и размера на капиталовите разходи, както и по отчета на изпълнението му.
* Общественият съвет съгласува предложението на директора за разпределение на средствата от установеното към края на предходната година превишение на постъпленията над плащанията по бюджета на училището.
* Съветът съгласува училищните учебни планове за 1, 2, 5, 6 и 8 класове и дава положително становище по училищния план-прием за учебната 2017/2018 г.
* Общественият съвет съгласува комисиите от учители, които провеждат избора на учебници и учебни помагала и съгласува избора от тези учители на учебниците и учебните комплекти за I, II, V и VI клас, които се предоставят за безвъзмездно ползване от учениците за учебната 2017/2018 г. (две съгласувателни процедури: през м. февруари 2017 г. за всички посочени класове и през м. август - за II и VI клас).
* Съветът одобрява проекта на етичен кодекс на училищната общност и излъчва свой представител при разглеждането и приемането му съвместно с представители на педагогическия съвет, настоятелството и ученическото самоуправление. Предстои провеждане на такова съвместно обсъждане.
* Съветът номинира свои представители за заседанията на педагогическия съвет с право на съвещателен глас.
* Общественият съвет съгласува допълнителните критерии за план-прием в първи клас през учебната 2017-2018 г. в 18 СУ "Уилям Гладстон". Впоследствие съветът е информиран от директора, че Педагогическият съвет на училището е решил да не въвежда допълнителни критерии в план – приема за първи клас, като остават за спазване и изпълнение само критериите, определени от Столичния общински съвет в документа „Система за прием на ученици в първи клас в общинските училища на територията на Столична община“.
* Съветът се запознава детайлно с тримесечния отчет за изпълнението на бюджета на училището (първото тримесечие на 2017 г.).
* Общественият съвет разглежда постъпили през учебната година електронни писма от родители по различни текущи въпроси.
* Съветът предоставя информация на медии в сферата на образованието относно дейността си, в резултат на което са публикувани две статии – една във в-к „Учителско дело“ (бр. 25/26.06.2017 г. - статия със заглавие: „Положителни практики в столичното 18 СУ за съвместната му дейност с Обществения съвет“) и втора във в-к „Аз-буки“ (бр. 28/13-19.07.2017 г.- статия със заглавие: „Общественият съвет? - та то било нещо много полезно. Година след учредяването на новата институция в столичното 18 СУ „Уилям Гладстон“ гледат на нея като на безценен партньор“).

В допълнение към горното, по искане на директора на училището, ОС през годината се произнася и по следните въпроси:

* Изразява съгласие 18 СУ "Уилям Гладстон" да кандидатства за придобиване на статут на иновативно училище по смисъла на чл. 38, ал. 7 от Закона за предучилищното и училищното образование.
* Определя представители на родителската общност, които да вземат участие като наблюдатели в държавните зрелостни изпити през учебната 2016/2017 г в сесия: май-юни и сесия: август-септември за учениците от XII клас. За наблюдение на процеса са определени родители на ученици от следните класове:
* Резервен член на ОС и родител на ученик от 3 клас;
* Родител на ученик от 9 клас;
* Родител на ученик от 5 клас;
* Родител на ученик от 10 клас.

Следва да се отбележи изключително пасивното поведение на родителската общност в процеса по намиране на желаещи да участват като наблюдатели на провеждането на държавните зрелостни изпити. В резултат на тази липса на заинтересованост, много трудно са номинирани представители на родителите за участие в изпитите. Решението за участие на родители като наблюдатели не е самостоятелна инициатива на училището или на Обществения съвет към него, а е задължение, произтичащо от нормата на чл. 8, ал. 1, т. 3 от Наредба № 3 от 17.05.2004 г. за организиране и провеждане на държавните зрелостни изпити, допълнително уредено със заповед № РД 09-1166/19.08.2016 г. на министъра на образованието и науката. Общественият съвет изразява опасения, че липсата на ангажираност от страна на родителската общност и в бъдеще не само ще постави Съвета в сериозно затруднение при изпълнение на неговите функции, но и ще опорочи хода на самите зрелостни изпити, тъй като процесът на провеждането им няма да бъде в съответствие с нормативно установените изисквания.

Съветът изразява своята благодарност към родителите, дали своето съгласие за участие в държавните зрелостни изпити през учебната 2016/2017 г. като наблюдатели.

Извън нормативно определените си правомощия, през отчетния период Обществения съвет осъществява следните допълнителни дейности, по покана на директора на 18 СУ:

* Участва в Семинар на тема: „Създаване на учебници и учебни помагала по корейски език за начален етап в българските средни училища - нови изисквания и нормативна база. Решения за предстоящите предизвикателства.“
* Участва в Деня на японската култура – Бункасай.

В изпълнение на нормативното си задължение да използва подходящи начини за информиране на родителите за работата си, Съветът решава да провежда периодично „Ден на отворени врати“. Първият такъв Ден на отворени врати ще бъде проведен през учебната 2017/2018 г. В допълнение, Съветът решава да поддържа рубриката „Обществен съвет“ на интернет страницата на 18 СУ с информация за всички предстоящи заседания и взети решения.

Анализът на досегашната работа на Съвета налага извода за необходимост от някои изменения и допълнения в нормативната уредба, уреждаща дейността на обществените съвети. Във връзка с това, на базата на едногодишния си опит, Общественият съвет към 18 СУ „Уилям Гладстон“ е изготвил предложения за оптимизиране на правната уредба. Предложенията са изпратени на директора на училището с предложение за предприемане на действия по компетентност и предоставянето им на вниманието на Министерството на образованието и науката, за да бъдат взети предвид при бъдещи промени в нормативната уредба.

**Председател:**

**Членове:**